Slik feirer Kongen og Dronningen påsken
- Kongen og dronningen tilbringer ferien i Sikkilsdalen, opplyser informasjonsrådgiver ved Det kongelige hoff, Sven Gjeruldsen, til VG. Han har ingen ytterligere kommentar til hvor den resterende kongefamilien skal tilbringe påsken. - Kongeparet skal ifølge Slottet til Sikkilsdalen også i år, sammen med to vennepar. Men man vil ikke si noe om programmet til den yngre garde. Kronprinsfamilien har sin egen vinterhytte i Uvdal, og det kan vel hende at Ari Behn tar med seg familien til Geilo - der han jo skal åpne sin egen kunstutstilling i helgen, sier TV 2s kongehusekspert Kjell Arne Totland til VG. - Etter at både Kronprinsparet og ekteparet Behn fikk egne barn, har det variert litt. Märtha og barna har gjerne dratt til fjells med kongeparet, og vært der halve påsken. Det samme har Haakon og barna, for så å dra til hytta i Uvdal, som Mette-Marit gjerne har brukt til eksamenslesning og oppgaveskriving, opplyser han. Prinsehytta i Sikkilsdalen har vært kongefamiliens påskeparadis i alle år. - Det som opprinnelig var én stor hytte, er i dag blitt til fem hytter rundt et tun. Jeg har selv vært i Sikkilsdalen i forbindelse med det tradisjonelle påskeskirennet et par ganger, og det er et veldig idyllisk sted - med supert skiterreng, forteller Totland. Opprinnelig var Prinsehytta en gave til daværende kronprins Olav, fra prinsene i den svenske kongefamilien. - Han brukte den i alle år i påsken sammen med sin hustru og de tre barna. Siden også med barnebarna. Kong Harald og dronning Sonja har fortsatt denne tradisjonen. De bruker også gjerne hytta i forbindelse med høstjakten på elg og på rype. Første gang Sonja var i Sikkilsdalen - i påsken 1968 var faktisk bare noen uker etter forlovelsen. - Da Haakon og Märtha Louise var yngre, tilbragte de alltid påsken i Sikkilsdalen med foreldrene, og deltok gjerne i skirennet påskeaften. Begge hadde også kjærester med til fjells, siden forloveder og ektefeller.
Kong Harald og dronning Sonja er klare for en tradisjonell påskefeiring.